রেলমন্ত্রী দেখা করলেন অমিত শাহের সঙ্গে, কোনও বিশেষ ঘোষণা?

ওয়েব ডেস্ক: নয়াদিল্লি রেল স্টেশনে (New Delhi Rail Station) পদপিষ্ট (Stampede) হওয়ার ঘটনায় মৃতের সংখ্যা বেড়ে হয়েছে ১৮। জখম বহু। এবার তা নিয়ে কেন্দ্রীয় স্বরাষ্ট্রমন্ত্রী অমিত শাহর (Amit Shah) সঙ্গে দেখা করলেন রেলমন্ত্রী অশ্বিনী বৈষ্ণব। রবিবার দুপুর ১২টায় রেলমন্ত্রী দেখা করেন কেন্দ্রীয় স্বরাষ্ট্রমন্ত্রীর সঙ্গে। তারপর তাঁকে তড়িঘড়ি রেলওয়ে ভবনে যেতে দেখা যায়। তবে কি বড় কোনও ঘোষণা (Anouncement) হতে চলেছে? তবে ইতিমধ্যে রেলের তরফে মৃতদের পরিবার পিছু ১০ লাখ টাকা করে ক্ষতিপূরণ ঘোষণা করা হয়েছে।

দুটি ট্রেন লেট। মহাকুম্ভ যাত্রীরা শনিবার রাতে প্রয়াগরাজ এক্সপ্রেসের জন্য স্টেশনের ১৪ ও ১৫ নম্বর প্ল্যাটফর্মে নামার সময় সিঁড়িতে হুড়োহুড়িতে ওই ঘটনা। কংগ্রেস নেতা রাহুল গান্ধী ঘটনায় রেলের অব্যবস্থাকে দায়ী করেছেন। ওই ঘটনায় কংগ্রেস সভাপতি মল্লিকার্জুন খাড়্গে বলেন ,নরেন্দ্র মোদি সরকারের সত্য ঢাকতে চাওয়া খুব লজ্জার। যেসব ভিডিও দেখা যাচ্ছে তা হৃদয় বিদারক। আমরা দাবি করছি, মৃত ও আহতদের তালিকা শীঘ্রই ঘোষণা করা হোক। কতজন নিখোঁজ রয়েছে তাও নিশ্চিত করে জানানো হোক। মহাকুম্ভে ও নয়াদিল্লি স্টেশনে দুর্ঘটনা প্রসঙ্গে দিল্লির বিদায়ী মুখ্যমন্ত্রী আতিশী অভিযোগ করেন, কেন্দ্রীয় সরকার ও উত্তর প্রদেশ সরকার মহাকুম্ভ যাত্রীদের নিরাপত্তা নিয়ে চিন্তিত নয়।